b'\n_START_ARTICLE_\nEvroobmo\xc4\x8dje\n_START_PARAGRAPH_\nEvroobmo\xc4\x8dje, tudi Evrozona, Evrosistem ali Evroland, je skupina dr\xc5\xbeav Evropske unije, ki namesto nacionalne valute uporabljajo evro in tako tvorijo monetarno unijo. Za monetarno politiko je odgovorna Evropska centralna banka.\n_START_SECTION_\nDr\xc5\xbeave EU izven evroobmo\xc4\x8dja\n_START_PARAGRAPH_\nOstalih deset dr\xc5\xbeav, ki ne uporabljajo evra: Danska, \xc5\xa0vedska, Zdru\xc5\xbeeno kraljestvo, \xc5\xa1tiri dr\xc5\xbeave, ki so se pridru\xc5\xbeile leta 2004; \xc4\x8ce\xc5\xa1ka, Mad\xc5\xbearska, Litva in Poljska ter dve dr\xc5\xbeavi, ki sta pridru\xc5\xbeila leta 2007; Romunija, Bolgarija._NEWLINE_Danska in Zdru\xc5\xbeeno kraljestvo sta si v maastrichtski pogodbi pridr\xc5\xbeali pravico, da jima ni treba prevzeti evra, razen \xc4\x8de se njuni vladi odlo\xc4\x8dita druga\xc4\x8de, ali z glasovanjem v parlamentu ali na referendumu. \xc5\xa0vedska si te pravice ni pridr\xc5\xbeala in je tako obvezana prevzeti evro enkrat v prihodnosti.\n_START_SECTION_\nDanska\n_START_PARAGRAPH_\n28. septembra 2000 so Danci s 53,2\xc2\xa0% na referendumu zavrnila pridru\xc5\xbeitev. \xc4\x8ce se Danska vseeno pridru\xc5\xbei, bo morala Grenlandija, ki ni v EU, izvesti poseben referendum glede evra.\n_START_SECTION_\nLitva\n_START_PARAGRAPH_\nLitva je nameravala prevzeti evro 1. januarja 2007, vendar je morala zaradi 0,1 odstotka prevelike inflacije prelo\xc5\xbeiti prevzem. Litva je evro prevzela 1. januarja 2015.\n_START_SECTION_\n\xc4\x8ce\xc5\xa1ka\n_START_PARAGRAPH_\nPo vstopu v EU leta 2004 je \xc4\x8ce\xc5\xa1ka prevzela fiskalno in monetarno politiko, ki namerava uskladiti makroekonomske pogoje z ostalo Unijo. Trenutno je najve\xc4\x8dji problem velik \xc4\x8de\xc5\xa1ki fiskalni deficit. Na za\xc4\x8detku je \xc4\x8ce\xc5\xa1ka nameravala v ERM II vstopiti leta 2008 ali 2009, vendar je vlada opustila tudi ciljno leto 2010, reko\xc4\x8d, da do takrat zagotovo ne bo izpolnila pogojev. Novega ciljnega datuma \xc5\xa1e ni.\n_START_SECTION_\nMad\xc5\xbearska\n_START_PARAGRAPH_\nMad\xc5\xbearska \xc5\xa1e nima uradnega datuma za prevzem evra in forint \xc5\xa1e ni vklju\xc4\x8den v ERM II.\n_START_SECTION_\nPoljska\n_START_PARAGRAPH_\n\xc4\x8ceprav je Poljska obvezana prevzeti evro, je predsednik Lech Kaczy\xc5\x84ski oznanil, da \xc5\xbeeli organizirati referendum o tem vpra\xc5\xa1anju. Formalno gledano so Poljaki za evro glasovali \xc5\xbee na referendumu o vstopu v EU (77\xc2\xa0% za), ki je vklju\xc4\x8deval tudi vstop v EMU. Sekretar Joaquin Almunia je Poljsko opomnil, da nima mo\xc5\xbenosti zavrnitve, kot jo imata Danska in Zdru\xc5\xbeeno kraljestvo._NEWLINE_Maja 2006 je Poljska kon\xc4\x8dno postavila ciljni datum za prevzem na leto 2011.\n_START_SECTION_\n\xc5\xa0vedska\n_START_PARAGRAPH_\n\xc5\xa0vedska se je leta 1997 odlo\xc4\x8dila, da evra ne vpelje takoj na za\xc4\x8detku in ni naredila nobenega koraka, da bi izpolnila potrebne pogoje za stabilno valuto._NEWLINE_Prvi referendum na \xc5\xa0vedskem, povezan z evrom, je bil tisti leta 1994, ko so \xc5\xa0vedi glasovali za vstop v EU. Podprli so ga s 53\xc2\xa0% in tako podprli tudi prevzem evra._NEWLINE_Posvetovalni referendum 14. septembra 2003 pa je pokazal nasprotovanje evru, za 42,0\xc2\xa0%, proti 55,9\xc2\xa0%. Zato so vse odlo\xc4\x8ditve v zvezi z evrom prelo\xc5\xbeili, saj so vse politi\xc4\x8dne stranke predlagale, da se do nadaljnjega rezultati upo\xc5\xa1tevajo. Premier G\xc3\xb6ran Persson je septembra 2004 izjavil, da \xc5\xa0vedska zagotovo ne bo prevzela evra vsaj do splo\xc5\xa1nih volitev leta 2006._NEWLINE_\xc5\xa0vedska odlo\xc4\x8ditev, da evra \xc5\xa1e ne bodo prevzeli, je v splo\xc5\xa1nem sprejeta tudi s strani EU. \xc5\xa0vedska se je priklju\xc4\x8dila \xc5\xa1ele leta 1995 in tako ni imela mo\xc5\xbenosti, da bi se po Maastrichtski pogodbi, ki je bila kon\xc4\x8dana leta 1992, izklju\xc4\x8dila. Evropska komisija ni proti \xc5\xa0vedski sprejela nobenih ukrepov, je pa opozorila, da se podobni koraki v drugih \xc4\x8dlanicah ne bodo tolerirali.\n_START_SECTION_\nZdru\xc5\xbeeno kraljestvo\n_START_PARAGRAPH_\nBritanska vlada in premier Tony Blair sta se obvezala trostopenjski potrditveni shemi pred vstopom v evroobmo\xc4\x8dje. Vstop bi morali potrditi v Kabinetu, v parlamentu in volivci na referendmu._NEWLINE_V nasprotju z drugimi evropskimi dr\xc5\xbeavami, kjer vidijo evro predvsem kot nujen prispevek k bolj povezani Evropi, vidijo v Zdru\xc5\xbeenem kraljestvu prednosti evroobmo\xc4\x8dja predvsem z gospodarskega stali\xc5\xa1\xc4\x8da. 9. junija 2003 je Chancellor of the Exchequer Gordon Brown, izdal poro\xc4\x8dilo s pogoji za britansko \xc4\x8dlanstvo, osnovan na petih ekonomskih testih._NEWLINE_Kljub temu, da ima vlada pozitiven pogled na evro, se je poro\xc4\x8dilo opredelilo proti evru, saj \xc5\xa1tirje od petih pogojev niso bili izpolnjeni._NEWLINE_Brown je junija 2003 dejal, da bi bilo najbolj\xc5\xa1e menjalno razmerje 73 penijev z evro. Ta te\xc4\x8daj ni bil formalno sprejet kot pogoj za vstop._NEWLINE_Javnomnenjske ankete  v Zdru\xc5\xbeenem kraljestvu ves ka\xc5\xbeejo, da je konstantna ve\xc4\x8dina Britancev proti vstopu v evroobmo\xc4\x8dje. Nekateri jo dojemajo kot izgubo politi\xc4\x8dne in gospodarske suverenosti, nekaterih ne prepri\xc4\x8da razlog za zamenjavo valute. Referenduma o vklju\xc4\x8ditvi v bli\xc5\xbenji prihodnosti ne bo.\n_START_SECTION_\nBolgarija\n_START_PARAGRAPH_\nBolgarski lev je \xc5\xbee vezan na evro. Bolgarska narodna banka in vlada sta se sporazumeli, da bo dr\xc5\xbeava prevzela evro leta 2010. Zgodnji prevzem je posledica sporazuma iz leta 1997, po katerem je dr\xc5\xbeava za re\xc5\xa1itev finan\xc4\x8dnih problemov lev vezala na evro (med letoma 1997 in 1999 je bil vezan na marko). Kot posledica je Bolgarija izpolnila \xc5\xbee velik del pogojev za \xc4\x8dlanstvo.\n_START_SECTION_\nRomunija\n_START_PARAGRAPH_\nRomunija na\xc4\x8drtuje prevzem med letoma 2012 in 2014.\n_START_SECTION_\nValute izven EU, vezane na evro\n_START_PARAGRAPH_\nZelenortski otoki so imeli valuto vezano na portugalski escudo, zdaj pa je vezana na evro. Valuta Bosne in Hercegovine je bila vezana na nem\xc5\xa1ko marko, zdaj pa je na evro. Valuti frank CFA in komorski frank, ki se uporabljata v nekdanjih francoskih kolonijah, sta bili vezani na francoski frank, zdaj pa na evro.'